[pic] | ЕВРОПЕЙСКА КОМИСИЯ |

Брюксел, 30.6.2010

COM(2010)346 окончателен

ДОКЛАД ОТ КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

ОТНОСНО СРЕДНОСРОЧНАТА ОЦЕНКА НА СТАТИСТИЧЕСКАТА ПРОГРАМА НА ОБЩНОСТТА ЗА ПЕРИОДА 2008—2012 г.

ДОКЛАД ОТ КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

ОТНОСНО СРЕДНОСРОЧНАТА ОЦЕНКА НА СТАТИСТИЧЕСКАТА ПРОГРАМА НА ОБЩНОСТТА ЗА ПЕРИОДА 2008—2012 г.

Въведение

На 11 декември 2007 г. беше прието Решение № 1578/2007/ЕО на Европейския парламент и на Съвета относно статистическата програма (СПО) на Общността за периода 2008—2012 г.[1] Програмата е обоснована от политически приоритети като просперитета, конкурентоспособността, иновациите и растежа, солидарността и развитието на човека, икономическото, социално и регионално сближаване, устойчивото развитие, демографските предизвикателства и по-нататъшното разширяване на Европейския съюз (ЕС).

Настоящият документ представлява междинен доклад съгласно изискванията на член 6 от решението и се основава на вътрешните отчетни механизми на Евростат за годишни работни програми както и на консултантски доклад, обхващащ някои специфични елементи. В раздел 2 са изложени в обобщен вид основните постижения на СПО, в раздел 3 са изложени очакванията за втората половина на СПО, а в раздел 4 се разглеждат специфични елементи, на които трябва да се обърне внимание в доклада. В раздел 5 се съдържат препоръки за бъдещето.

Основни постижения на програмата

В настоящия раздел се разглеждат първите две години на програмата.

Обобщение

СПО съдържа около 130 цели, по-голямата част от които — многогодишни и изискващи устойчиво изпълнение в течение на целия програмен период. За всеки дял[2] от програмата голяма част от целите (около 90 %) се изпълняват по план и вероятно ще бъдат постигнати до края на 2012 г., въпреки че е възможно ограниченията по отношение на ресурсите в ЕСС (Европейската статистическа система) да направят това по-трудно от очакваното. До края на 2009 г. бяха постигнати някои важни цели (създаване на Европейския консултативен съвет за статистическо управление – ЕКССУ, приемане на регламент относно статистиката за енергетиката, по-достъпен за потребителите уебсайт на Евростат). Сред целите, по които все още не е започнала работа, са разработването на показатели за анализ на логистиката и интермодалния превоз, прилагане на NACE rev2 в националните сметки и разработване на методология за оценка на качеството на регионалните данни.

В допълнение Европейската статистическа система (ЕСС) доказа своята способност за справяне със статистическите последици от финансовата криза в областта на макроикономическата и социалната статистика. Бяха приети решения относно статистическото третиране на намесите на правителствата и бяха осигурени подходящи икономически показатели и показатели относно пазара на труда. Съществуващите статистически показатели са в процес на преразглеждане, като в процес на изпълнение са няколко проекта, с които се цели осигуряването на допълнителни показатели за създателите на политиките посредством по-добро използване на съществуващите данни. Предвид факта че са налице по-малко ресурси, за постигането на всички цели на СПО до края на 2012 г. ще са необходими още по-големи усилия за хармонизиране на методологията, понятията и определенията в много области и за подобряване на стандартизацията.

Въпроси от значение за повече от един сектор

Ролята на статистиката в европейската интеграция

Въз основа на новия регламент относно търговския регистър значително напредна работата по създаването на регистър на Общността на групите многонационални предприятия, като бяха валидирани данни за 5 000 такива групи. Беше изготвен проект на регламент относно обмена на поверителни данни между Евростат и Европейската система на централните банки с оглед на укрепването на качеството на регистъра. Други дейности от значение са: засилването на усилията за стандартизиране на инструментите за предаване на данни и на метаданните, по-нататъшното развитие на интегрираните ИТ инструменти за системите за производство, концептуалната работа по новата Европейска система на националните сметки (ЕСНС) и успешното прилагане на NACE rev2 в редица области на статистиката. Бяха създадени нова структура за управление за поверителността на статистическите данни и процедура за предоставяне на обратна информация за ЕСС относно изследователски проекти от значение.

Отношения със заинтересованите лица

ЕСС

Първият доклад относно спазването на Кодекса за дейността на европейската статистика от страна на ЕСС беше публикуван през 2008 г., като оттогава насам продължава прилагането му в рамките на цялата ЕСС, а ЕКССУ, който беше създаден да предоставя независимо мнение относно ЕСС в това отношение, оказва съдействие за редовната оценка на съответствието и последващите действия във връзка с дейностите за внасяне на подобрения. Понастоящем Европейската програма за обучение в областта на статистиката се изготвя ежегодно като част от дългосрочна стратегия.

Сътрудничество с ползвателите

Диалогът с ползвателите беше засилен посредством провеждането на конференции относно националните сметки и статистиката за цените, както и посредством създаването и привеждането в действие на новия орган за провеждане на консултации с ползвателите (Европейският консултативен съвет за статистическо управление), който инициира диалога с други заинтересовани страни и изслушвания в рамките на Комисията, .

Техническо сътрудничество с трети държави и сътрудничество с международни организации

Посредством провеждането на редовни консултации и координация ЕСС и европейските стандарти придобиха по-голяма популярност на глобалната сцена.

Инструменти

По-добро регулиране и съотношение разходи — ползи

Дейностите в тази насока показаха, че тежестта и разходите не се измерват във всички държави-членки по систематичен и хомогенен начин във всички области на статистиката. През 2008 и 2009 г. в стремежа за намаляване на тежестта за респондентите бяха приети предложения за опростяване и преработване на законодателството в областта на статистиката на енергетиката, транспорта, миграцията, Интрастат, структурната статистика за бизнеса и селското стопанство. Тъй като по-нататъшното механично опростяване на статистическите изисквания би нарушило нормалното предоставяне на качествени данни за ползвателите, Евростат се ориентира към модернизиране на процедурите за производство на статистически данни при същевременно допълнително преразглеждане/преподреждане на приоритетите на статистическата програма.

Контрол за съответствие

Доколкото е възможно при ограниченията на сегашната рамка беше провеждан редовен мониторинг за съответствие с цел подобряване качеството на статистиката на Общността.

Повишена способност за откликване на потребностите на ползвателите

Започна изпълнението на няколко проекта, например във връзка с модернизацията на статистиката за предприятията и търговията, за комбиниране на различните статистически източници и за разграничаване на изискванията за предоставяните от отделните държави-членки данни в полза на създаването на обща за ЕС статистика (преработка на законодателството относно структурната бизнес статистика). В стремежа да се отговори в по-голяма степен на новите потребности на ползвателите, в областта на социалната статистика беше разширено използването на ad hoc модули (например във връзка със здравеопазване, увреждания, мигранти, преход от училище към трудова дейност).

Финансова помощ за програмния период

С цел да се опростят процедурите за отпускане на средства, Евростат започна изпълнението на няколко инициативи, като например изготвянето на рамкови споразумения за отпускане на безвъзмездни средства за партньорство, разглеждане на плоските ставки при безвъзмездните средства и опростяване на процедурите за ЕСС мрежите, но ще бъдат необходими допълнителни усилия.

Използване на експертния опит на партньорите за целите на Общността

Бяха разработени нови видове мрежи за сътрудничество и за споделяне на експертен опит и канализиране на знанията и ресурсите в ЕСС (ESSnets). Те обхващат работата по проекти, извършена от някои държави-членки, като резултатите се предоставят на разположение на цялата ЕСС. Този инструмент за по-добро сътрудничество в ЕСС се използва интензивно в няколко области и вече дава добри резултати.

Разпространение

През април 2009 г. започна да функционира преработеният уебсайт на Евростат с подобрена достъпност и по-добри средства за навигация и е в процес на финализиране преразгледана референтна база данни за усъвършенстване на функциите за управление на данни и метаданни. Растящият брой на свалени от сайта материали доказва успеха на редица други инициативи като „Statistics Explained“ („Статистиката в достъпна форма“) и публикациите с водещо значение.

Дейности от значение за повече от един сектор

Структурните показатели бяха доразработени и използвани за анализ на националните програми за реформи в рамките на схемите за мониторинг на Лисабонската стратегия. Бяха разработени профили на качеството и подобрени канали за разпространение на структурните показатели и показателите за устойчиво развитие. Последните бяха използвани за актуализиране на стратегията на ЕС за устойчиво развитие и на мониторинговия доклад по нея от 2009 г., като беше завършено проучване за осъществимост, с което се целеше към тях да бъдат включени и показателите относно благосъстоянието.

Що се отнася до разширяването, беше оказана помощ на държавите кандидатки и на потенциалните страни кандидатки за модернизиране и укрепване на техните статистически системи и подобряване наличността на статистически данни с високо качество. Бяха предприети специални стъпки за редовно публикуване на данни в подкрепа на процеса на преговори и за международен мониторинг на преброяванията на населението.

Обсъжданията относно допълването на макроикономическите индикатори, като например БВП, с показатели, отразяващи социалните и екологични аспекти на прогреса, доведоха до приемането на съобщението „БВП и отвъд него — измерване на напредъка в един променящ се свят“.[3]

Статистически области по дялове

Свободно движение на стоки: Беше изготвено ново законодателство за Интрастат и Екстрастат, с което се цели намаляване на тежестта за респондентите и (за Екстрастат) преодоляване на потенциалните загуби на данни, когато необходимите статистически данни не са налични в митническите декларации. Бяха проучени начини за намаляване на различията при огледалните търговски потоци и бяха постигнати подобрения по отношение на съответствието между статистиката за търговията със стоки и статистиката за баланса на плащанията посредством редовен мониторинг и изготвяне на подходящи препоръки.

Селско стопанство: На държавите-членки беше оказана съществена подкрепа и беше прието законодателство, гарантиращо изпълнението на преброяване в селското стопанство, обхващащо периода 2009—2010 г. Беше разработена стратегия за подобряване на статистиката за използването на земята и бяха положени усилия да се отговори на нуждите от статистическа информация във връзка с морската политика на Комисията. Беше прието законодателство в областта на агро-екологичната статистика, както и за намаляване на тежестта в областта на статистиката относно животните и земеделските култури.

Свободно движение на хора, услуги и капитали: За първи път бяха набрани данни в областта на статистиката относно чуждестранните филиали и беше прието законодателство относно качественото докладване. Беше разработена методологията за статистика относно разрешителните за пребиваване и бяха приети мерките за изпълнение.

Правосъдие, свобода и сигурност: Бяха изготвени мерки за изпълнение относно годишната статистика за миграцията. Беше проведен ad hoc модул по интеграцията на мигрантите на пазара на труда. През 2007 г. започна ежегодно да се публикува статистика относно престъпността и наказателното правораздаване и бяха проведени 17 пилотни проучвания за тестване на въпросника за проучването на ЕС за 2013 г. относно сигурността (проучване на виктимизацията).

Транспорт: Постоянно бяха предоставяни данни за всички видове транспорт и бяха консолидирани правните основи. Във връзка с безопасността на транспорта беше подписан Меморандум за разбирателство с други производители на данни.

Икономическа и парична политика: В областта на националните сметки Евростат даде своя принос в преразглеждането на Системата на националните сметки на ООН (СНС), което приключи през 2009 г. Успоредно с това се провежда актуализация на ЕСС и нейната програма за предаване на данни е в процес на обсъждане. Започна планирането за осигуряване на координираното изпълнение на ревизираната ЕСС и на новия наръчник на МВФ за баланса на плащанията. Специално внимание беше обърнато на проверката на статистиката относно собствените ресурси и бяха предоставени данни за бюджетния и фискалния надзор в контекста на процедурата във връзка с прекомерния дефицит , като същевременно продължи работата по подобряване на методологическата рамка и съпоставимостта на данните. Извънредната ситуация във връзка с дълга на Гърция и данните за дефицита постави особени ресурсоемки предизвикателства пред Евростат при анализа на положението и изготвянето на мерки за противодействие. През 2009 г. бяха публикувани за първи път агрегирани за ЕС стойности относно баланса на плащанията. По отношение на краткосрочната статистика беше публикуван доклад за изпълнението на регламента, в който се изтъкват най-добрите практики и аспекти на качеството на данните. Бяха положени допълнителни усилия за подобряване на обхвата, големината на редовете и навременното предоставяне на основните европейски икономически показатели. По отношение на статистиката за цените продължи методологическата работа по Хармонизирания индекс на потребителските цени, а дейностите по мониторинг на съответствието обхванаха още държави. Беше отбелязан напредък в събирането на по-подробни статистически данни относно цените. От 2008 г. насам се изготвят паритети на покупателната способност в съответствие с новия регламент. Проектът относно секторните сметки е пример за предоставяне на нова статистическа информация въз основа на интегрирането на съществуващи данни.

Заетост: Бяха изпълнени няколко ad hoc модула за проучването на работната сила (ПРС). Прието беше правното основание за бъдещи ad hoc модули, както и Регламентът относно тримесечната статистика за свободните работни места. Започна извършването на всеобхватен преглед на качеството на ПРС. Бяха разпространени резултатите от проучването за структурата на приходите за 2006 г., включително и сред изследователската общност.

Обща търговска политика: Беше отбелязан напредък в хармонизирането на данни от различни, но взаимосвързани статистически области, като например търговската статистика, статистиката за БП и националните сметки.

Социална политика, образование, професионално обучение и младеж: През 2009 г., в навечерието на кризата, беше направен анализ на социалната статистика, с цел попълване на информационните празнини. Бяха осигурени съпоставими данни относно социалната закрила и социалното приобщаване. Проектът за основните променливи в проучванията в социалната сфера води към по-добра интеграция на понятията и определенията от различните области. В областта на статистиката за образованието и ученето през целия живот беше отбелязан напредък с публикуването на резултати относно образованието на възрастните и продължаващото професионално обучение. По отношение на младежта широк набор от данни се разпространи посредством доклада на ЕС за 2009 г. за младежта. Беше изготвен преглед на всички статистики, имащи отношение към двата пола, и бяха произведени конкретни данни в тази връзка. Беше приет Регламентът относно преброяването на населението и жилищния фонд и бяха изготвени мерки за изпълнение. Бяха предоставени общи и регионални прогнози за населението за съответните цели на политиките.

Обществено здравеопазване: Беше приет рамков регламент относно общественото здраве и безопасността на работното място, бяха изготвени мерки за изпълнение и публикувани данни относно здравеопазването, причините за смъртността, злополуките на работното място и професионалните заболявания. През 2008 г. се проведе и Европейското здравно интервю.

Защита на потребителите: Беше публикуван обзор относно потребителите в Европа, както и джобно издание относно храната и нейната верига от производството до консумацията. Що се отнася до безопасността на храните, разпространени бяха данни относно дейностите по контрол и мониторинг на храните и фуражите.

Промишленост: Развойната дейност в областта на бизнес статистиката беше съсредоточена около показателите относно глобализацията и предприемачеството, като бяха проведени няколко проучвания и пробни изчисления. Беше приета програмата MEETS и бяха одобрени следващите от нея годишни работни програми. Беше изменен регламентът относно информационното общество и бяха предоставени данни за Докладa за конкурентоспособността на Европа в цифровите технологии. По отношение на статистиката за туризма бяха издадени няколко ориентирани към политиките публикации и беше преразгледано правното основание. Проектът относно сателитните сметки в туризма беше съсредоточен върху по-нататъшната хармонизация. През 2008 г. беше приет регламентът относно статистиката за енергетиката и съответно бяха събрани данни. Сред областите, върху които беше съсредоточена методологическата работа, бяха и енергийната ефективност и възобновяемата енергия.

Икономическо и социално сближаване: След преразглеждането на териториалната класификация NUTS през 2008 г. всички регионални данни бяха конвертирани и започна изпълнението на проект за набиране на разнообразни данни на ниво NUTS 3. Започна нов етап от набирането на данни за одита на градовете.

Научни изследвания и технологично развитие: Бяха изпълнени няколко проучвания относно иновациите в Общността, професионалното развитие на придобилите докторска степен и научно развойната дейност, като тяхната методология и качество бяха подобрени и беше разширен достъпът до данни. Що се отнася до методологията, бяха приведени в действие подходящите външни и вътрешни структури за управление. Започна изпълнението на проекти за сътрудничество в интегрирането на данните, контрола върху оповестяването на статистическа информация и подходите, основани на модели, и беше договорена стратегия за разширяване на достъпа до микроданни.

Околна среда: Беше преразгледана европейската стратегия за екологичните икономически сметки и беше прието законодателно предложение. Беше активизирана работата по агрегираните показатели относно ефективността на ресурсите и въздействията върху околната среда и се отбелязва напредък по дейностите във връзка със статистиката в областта на отпадъците, рециклирането, водите и почвите. Евростат се включи в обсъжданията относно статистиката за изменението на климата, създаде планове за действие в тази връзка и предостави ценна помощ в изготвянето на годишната инвентаризация на емисиите на парникови газове в ЕС.

Сътрудничество за развитие: Сътрудничеството беше съсредоточено върху насърчаването на координацията между донорите и застъпничеството в ползва на статистиката, по-специално във връзка с националните стратегии за развитие. Беше изготвен наръчник по статистика в областта на сътрудничеството за развитие с цел подкрепа на разработването на статистически проекти в развиващите се страни.

Икономическо, финансово и техническо сътрудничество с трети страни: Бяха осигурени разнообразни технически консултации и помощ за съседни на Европейския съюз държави и бяха публикувани данни, извлечени в резултат на проекти за сътрудничество.

Използване на човешките и финансовите ресурси

През 2008 г. беше отбелязано известно увеличение на човешките ресурси предимно поради разширяването, но от 2009 г. ще бъде следвана политиката на Комисията на нулев растеж на ресурсите и на нея ще бъде отговорено чрез стратегически проекти за предварително планиране и кариерно развитие.

През 2008 г. бюджетните задължения за изпълнение на програмата възлизаха на близо 66 млн. евро (от които 48 млн. евро от бюджетни кредити на Евростат), а през 2009 г. — на близо 80 млн. евро (от които 54 млн. евро от бюджетни кредити на Евростат), като все по-голям дял от бюджета се предоставя от Евростат, вместо от делегираните бюджети на други служби на Комисията.

Ключови елементи от втората половина на СПО

С оглед на функционирането на ЕСС (План за действие от Краков—Хага) през 2009 г. беше приет Регламент относно европейската статистика[4]. С него се предоставя стабилна и прозрачна правна среда, осигуряваща независимостта, интегритета и отчетността от страна на членовете на ЕСС. По-специално, в него се определят принципи, даващи възможност на всички членове на ЕСС да произвеждат и разпространяват по-ефективно статистически данни, определя се структурата на ЕСС, осигурява се координационна роля в статистическата система за Евростат на европейско равнище и за националните статистически институти на национално равнище, институционализират се мрежите за сътрудничество и се засилват изискванията за качеството на резултатите. От жизненоважно значение за подобряване качеството и доверието в европейската статистика са и по-нататъшното развитие и прилагането в ЕСС на Кодекса за дейността на европейската статистика.

Освен това, през август 2009 г. Комисията прие Съобщение за метода за изготвяне на статистическата информация на ЕС: визия за следващото десетилетие[5], което беше приветствано от Съвета на министрите в състав ECOFIN през ноември 2009 г.[6] Силите са съсредоточени основно върху това да се повиши ефективността на производството на статистически данни като се промени методът. Непрекъснатото приспособяване на портфолиото от продукти и услуги на ЕСС посредством иновации и нови разработки следва да гарантира, че тя е в състояние да продължи да играе подходяща роля в подкрепа на изготвянето на политики на ЕС и да удовлетворява очакванията на ползвателите и в бъдеще. Визията се основава на разработването на инструменти, при които се използват информационните и комуникационни технологии, както и на холистичен подход, и предполага отдалечаване от традиционните модели в полза на напредъка в посока на интегриран модел на производство, както е описано в разработената наскоро съвместна стратегия за прилагане.

Освен това новата структура на управление на ЕСС обхваща усъвършенствани модели и форми на сътрудничество в рамките на ЕСС, като групи на равнище директор за всички области на статистиката, групи за подкрепа на индивидуални, ограничени във времето проекти от стратегически характер и мрежи за сътрудничество с цел улесняване на техническото развитие и трансфера на знание в рамките на ЕСС. В ход е реформа на процеса на програмиране и планиране.

С цел привеждане на статистическата система на Гърция в съответствие с изискванията на ЕС и стандартите на ЕСС, ЕСС ще окаже подкрепа на Гръцката статистическа служба за преструктурирането на статистическата система, така че тя да бъде в състояние да произвежда надеждни статистически данни, като тази помощ ще абсорбира до голяма степен ресурсите в ЕСС.

На последно място, започна процесът на подлагане на всички области на анализ на съотношението между разходите и ползите (например разработване на обобщени информационни листове, измерване на разходите и тежестите), но ще бъдат необходими и по-нататъшни усилия.

Специфични аспекти на докладването

Въздействия върху конкурентоспособността на МСП поради намаляването на административната тежест

Въздействията върху конкурентоспособността на МСП бяха оценени посредством извършване на оценка какво ще бъде намаляването на тежестта за тази група предприятия от преразглеждането на законодателните актове, които създават най-значителна тежест за бизнеса, и по-специално Интрастат, СБС и ПРОДКОМ. Ако промените в законодателството на ЕС, като ограничаването на проучваните статистически продукти, увеличаването на праговете за докладване на данни за Интрастат от предприятията и отмяната на някои променливи, за които се докладват данни за СБС, бъдат интегрирани в практиките на държавите-членки, близо 200—250 милиона евро ще могат да бъдат инвестирани обратно в бизнес дейностите на МСП.

Споделяне на финансовата тежест между бюджетите на ЕС и на държавите-членки

Споделянето на финансовата тежест се определя като дела от бюджета, изразходван съответно от ЕС и от държавите-членки за производството на статистика в рамките на СПО. По-голямата част от финансирането, предоставяно от ЕС, е в подкрепа на инвестициите и изграждането на капацитет за нови инициативи в държавите-членки, които обикновено не включват статистически дейности, основани на законодателни актове. Финансовата тежест от изпълнението на СПО е свързана най-вече с производството на статистическа информация в Националните статистически институти и следователно до голяма степен зависи от приноса на държавите-членки. Фактът че между 60 % и 90 % от статистическите работни програми на държавите-членки са свързани с работни програми на ЕС предполага, че е налице значителна синергия между европейските и националните статистически работни програми. За производството на по-точни оценки е необходимо да бъде създадена подходяща информационна система за разходите, понасяни от ЕС и държавите-членки.

Данни за провеждането на безпристрастен анализ на социалните и икономически въздействия

Евростат провежда редовен мониторинг на нуждите на ползвателите, включително и на нуждите на създателите на политиките за целите на мониторинга и преразглеждането на политиките. Степента на удовлетвореност на ползвателите се измерва посредством редовни проучвания, както и с други средства. ЕСС предоставя съответно данните, необходими за провеждането на безпристрастен и обективен анализ на социалните и икономически въздействия.

Препоръки

Последващи действия по по-ранните препоръки

Препоръките от предходната оценка са взети предвид посредством въвеждането на механизми, които ще направят възможно свързването на целите на СПО с годишните работни програми в процесите на планиране и докладване, като по този начин бъде подобрено изпълнението на програмата за мониторинг. Препоръката за уравновесяване на нуждите и ресурсите спомогна за изготвянето на Съобщение относно визията за следващото десетилетие.

Определяне на нуждите от статистическа информация

Вероятно непрекъснато ще възниква необходимост от нови, по-сложни и навременни данни за целите на изготвянето на политиките, например във връзка със Съобщението „Отвъд БВП“, доклада на Комисията относно измерването на икономическите постижения и социалния напредък (докладът Щиглиц—Сен—Фитуси), необходимостта от в по-голяма степен гео-обосновани данни, данни относно уврежданията, показатели относно потребителските пазари и по-специално за годишен мониторинг на подробната информация за цените на продуктите и стратегията „Европа 2020“. С цел да се отговори на тези нужди ЕСС ще изисква в по-интегриран подход, използващ много на брой комбинирани източници на данни, както и хармонизиране на методологията, понятията и определенията.

Засилване на партньорството в рамките на ЕСС

Развитията в ЕСС ще доведат до допълнително преориентиране на СПО към посрещането на бъдещите предизвикателства. Ще бъде необходимо приспособяване на процеса на годишно планиране и на програмите, както и оценка на целите в СПО. Създаването на повече и по-разнообразни интегрирани модели за сътрудничество заедно с държавите-членки ще изисква засилено взаимодействие, по-често използване на мрежите на ЕСС и съвместно ползване на инструментите за повишаване на ефективността на системата.

Анализ на съотношението разходи — тежести и преподреждане на приоритетите

Съгласно статистическата програма на Общността се изисква докладване относно тези аспекти. Необходимо е да се разгледат резултатите от съществуващите измервания на разходите и тежестите и да бъдат допълнително обмислени начини за получаване на хомогенна информация за разходите и тежестите от всички държави-членки, както и относно използването на статистиката. Въз основа на наличните обобщени информационни листове за всеки законодателен акт следва да се разработи концептуален подход за преприоритизиране на дейностите и да се положат решителни усилия за изпълнението му.

Наличност на ресурси за изпълнение на програмата

Необходимо е на равнище ЕСС да се потърси подходящо равновесие между целите, определени в СПО и визията, от една страна, и настоящата ситуация на намаляващи ресурси в статистическите служби на много от държавите-членки, от друга. Също на равнище ЕСС е необходимо да бъде проведено стратегическо разглеждане на целите за втората половина на програмата и допълнителна преоценка на нуждите на ползвателите, с цел да се определят стратегически приоритети и да се направи по-ефективно производството на статистически данни.

[1] ОВ L 344, 28.12.2007 г.

[2] Съгласно Договорите.

[3] COM (2009) 433 от 20.8.2009 г.

[4] Регламент (ЕО) № 223/2009 на Съвета от 11.3.2009 г.

[5] COM(2009) 404 окончателен, 10.8.2009 г.

[6] 2972-ро заседание на Съвета по икономически и финансови въпроси, 10.11.2009 г.